
      profesorici Mariji Goričanec
    

  
    Svi poznajemo put kojim trebamo ići. No, dok se tim putem krećemo, svaki dan sve više nas sputava svijet od kojega se odvajamo. Ponekad ga osjećamo kao prazninu koja se postupno širi u našem identitetu da bi nam netom poslije postao težak teret koji bismo htjeli što prije odbaciti. Čak i kad nam je volja najjača, on nas probada iznutra ili ponekad progovara kao grižnja savjesti.

Ahmed Hamdi Tanpinar, Pet gradova

    Svaki govor o svojstvima nekog grada, njegovu duhu ili pravoj prirodi, pretvara se u posredan govor o vlastitu životu, pa i više od toga – u govor o vlastitom duševnom stanju. Jer, grad nema središta izvan nas samih.

Orhan Pamuk, Istanbul

     

  
    AD BASANTE

  
    PUTOVANJE

     

    Samo sam rekla: „Za Županju.“

Bez gledanja u oči, staloženo, a opet odsutno.

Nedostajao mi je pogled na;

rokovački ogromni bijeli križ,

andrijaševačku prugu,

mostove u Cerni,

polagano povišenje nadirućeg Gradištanskog brda,

te pogled na ljude iz autobusa;

uljuljane uspavankom ravnice,

pripovjedače sretnih i sjetnih lica,

zaljubljene koji ne ispuštaju mobitele iz ruku

ili pak one koji privlače svojom odsutnošću,

mirni i ukočeni prilikom putovanja.

    
      Nije bitno prolaženje, već o(p)stajanje.
    

    Pamtim lica, mjesta, stanice,

te s njima o(p)stajem.

Pogledom se opraštam sa zelenom kućom

i njezinim odrazom u rijeci.

Primirujem se u iščezavanju krajolika

pogodnih za odlazak.

Potpuna,

mjesečeva i gorka,

nastavljam put.

  
    STANICA

     

    Kada sam gledala

na gole grane kao na nove ideje

i na vlažno lišće kao na pjesme,

sve se učinilo dovoljnim.

    No, na putu za drugi grad,

grad utišanih rana, davnih rukovanja,

od umora su mi se krajolici počeli

pomućivati i poprimati boju Save.

    Ne gledaj ove umorne oči.

Ne gledaj u retrovizor.

Prestani gristi usne,

kidati zanoktice i igrati se kosom.

Ovdje se gleda uređenost i ljepota.

Ovdje ne znam hoću li ikada pripasti.

Ovdje me kiša veseli.

    Djevojci je vjetar zamalo odnio dvadeset kuna.

Rekla sam: „Dobro da nije dalje.“

Ona je smiješkom potvrdila

podigavši papirnatu novčanicu.

I opet je sve bilo kao jučer.

U isto je vrijeme nastala gužva na križanju.

Isti autobus je otišao na lijevu stranu.

Inverzija; jedan je ljutiti vozač izašao iz auta

i pružio korak ka narančastom autu iza njegova,

jer mu je ovaj prije toga svirnuo da krene.

A ja sam poželjela biti ta djevojka,

jer se svemu tome smijala.

  
    UZ PUT

     

    Svakoga dana ista slika;

srednjovjekovna crkva

na blagoj uzvisini

uz rijeku.

    Ostaju okrnjene zidine

jednoga vremena

kao upitna povijest,

tihi svjedok.

    Danju rasipa se paleta

zelenila i smeđeg granja,

đeram ne pjeva,

nitko nije na bunaru.

    A večer…

divna, razmetljiva

u jednostavnoj ljepoti

svoga mraka,

pobija jasnoću dana,

priziva poljupce mladih

i prve pjesme već su u povoju.

    – – –

    Da l’ se to vrijeme koleba

dok prolazim domaćim krajem?

Možda hoće lola da se skrasi!

    – – –

    Nekome bih mogla pričati

o piramidastom tornju crkve,

utvrđivanju gotičkih obilježja

i zašto mi se više sviđa

Pejzaž II. iz Vidrićeva

Dva pejzaža.

    No, đeram ne pjeva,

nitko nije na bunaru.

  
    TAKO PROLAZIM

     

    Taman kada pomislim kako me ama baš ništa ne veže

s ovim gradom, novim izlogom s čizmama,

gužvom na kolodvoru…

     

    1.

    Iz dvorišta, iza visoke ograde

miris pregaženoga grožđa,

miris jeseni koje nema.

     

    2.

    Čovjek-zmaj slijeće i lijeće

na suton, na ravnicu.

     

    3.

    Crno-bijela mačka elegantno se šeće

na kosini nasipa, odmah uz Bosut.

     

    *

    Taman kada pomislim kako me obuzimaju

slike sela kojima svakodnevno prolazim,

konačno shvatim kaleidoskopnu narav prisjećanja

i nastavim prolaziti, tako šutljivo prolaziti,

a da ostanem samo ponegdje…

  
    BITI SAMA

     

    Imam ljetnu gromadu knjiga za čitanje,

neke prokisle snove

i mogu dangubiti, dangubiti…

Sve je super.

U gradu je ispod sata postavljen

mjerač temperature,

tako da sam znala da je

dvadeset šest zarez sedam

celzijevih.

Zrake sunca su čarobne

dok prodiru kroz krošnje.

Osjećam se tako važno

i pouzdano kada stavim

sunčane i koračam

cvjetno odjevena.

    Ali opet onaj osjećaj

da sve nije kako bi trebalo biti.

Ne mogu si pomoći.

Kao da me i beton dok cvrči

upozorava

da će me nešto stići,

da će me nešto dotaći

u toj mojoj čednosti

bivanja.

    Da, uvijek me pokosi

taj tako poznat osjećaj

kako bih se trebala skloniti

pred onim nasmijanim licima,

suvišnim riječima

i svom tom zaigranošću.

    Nijemost okružja

upućuje me na samoću

i zaista, usuđujem se

biti sama sa sobom,

kako bih shvatila da su

sve te gluhe stvari oko mene

zapravo jedno veliko oko.

  
    NISI ME NIKADA VIDIO

     

    Htjela sam ti se nekako odužiti jutros

poetskim prizorom sebe

kako čitam knjigu

uz plavu zavjesu autobusa

na petom sjedištu u redu iza vozača,

s bijelom mrljom

i skorenim žvakaćim gumama

na naslonu do prozora.

    Nisi me nikada vidio

onako kako si trebao;

s vjetrom u kosi

i klempavim uhom što proviruje,

a kako sam samo vjerovala

u sklonost sudbine

simpatičnim podudarnostima.

    Nisi me nikada vidio

onako kako si trebao;

sa suzom poteklom

iz lijevoga oka.

Nikada ti nisam ispričala

o čupavom starom mrkom

bogu moga djetinjstva

i o zamišljanju

pluća i duše

u obliku suze

jarko žute boje.

    Nisi me nikada vidio

onako kako si trebao;

stoga ne žali

za mojim odsutnim

pogledom,

jer ne bi ni mogao

opaziti

dokle seže

tuga

u meni

kada

spuštam glavu

ili

uspravno hodam

grabeći brzim korakom

pločnik

trseći se

da sam stranac

u svome gradu,

iako me ljudi gledaju

domaćim obzirom,

a siloviti prolaznici

znaju se okrznuti

o moje rame.

    Nisi me nikada vidio

onako kako si trebao;

na kiši ljudi su ljepši.

  
    OMNIBUS

     

    Zastarjeli prizor

ponovo se zacaklio preda mnom:

zrcaljenje na prozoru

križa s krunice

i malog pletenog bosanskog torbaka

što vise ispod retrovizora.

    Autobus;

mrki vozač,

stariji čovjek što frflja,

majka s dvoje dječice,

učiteljica bez desne ruke

s namotajima papira

za školski pano

i

neuredni čovjek

koji zaudara na životno pijanstvo,

jučerašnju zimsku HDZ kapu

zamijenio je sa sportskom HSP.

    Cafe Kundera;

Poljuljani pjesnik

s plavim šalom

na smanjenoj dozi Helexa,

zatim

onaj koji citira Nietzschea

i svaki se put uspješno vraća

započetoj temi,

pa onda

djevojka kepec

standardno nepočešljane kose

koja odbija bilo kakvu tjelesnu prisnost.

A ja dođem

kao ona druga,

„izostavljena“ djevojka

koja je iritantna govornica,

zapisivačica svakidašnjih rečenica

s poviješću bolesti

u tatinoj torbi.

    Na kraju dana;

usamljeni vozač

kojemu kronično fali

sasvim uobičajeni razgovor

o politici,

američkom kampu u Gradištu

za vrijeme rata,

Kinezima

i njegovoj generaciji

bez Facebooka.

    (…)

Tako to prođe

– sve življenje,

dok brojiš dane do petka

i nadaš se kako ćeš uspjeti

održati čelo podalje od dlana.

    Zato znam očvrsnuti

prije no što polegnem

svoje tijelo na postelju

i misli stavim na respirator

kao kakvo živo biće.

Ustvari,

ja ću zadovoljno odahnuti

kada se svi dojmovi o danu slegnu,

a nepojmljiva stanja uma skvrče

kao što sam to ja činila nekoć –

kao dijete

pomirljivo s okolinom

koja ga je zatekla.

  
    JEDINO KADA ZAŽMIRIM

     

    Starac koji sjedi na tronošcu.

Dječak koji trči pored konja.

    Dvije slike koje su se odavno razišle

te mi se počinju posthumno javljati

    to su posljednji trzaji prošlosti

u ovakvoj otkrhnutoj sadašnjosti

gdje se mora pažljivo reći

sad

i

stoj.

    Stoj, čovječe!

Nemoj biti onaj mjesec koji prati

djevojčicu dok se vozi u autu.

Stoj i ne budi vrijeme!

    Odvoji se od vremena.

Jer ni ja se ne umijem razlagati na:

živo i neživo,

lako i teško,

zagonetno i kristalno jasno.

    Udovi su mi kratki,

oči razrogačene,

šetnje hitre.

Danas.

I jučer.

    Ali sutra neće.

    Odmakne li se tišina od svoje mrtvosti,

kladim se da će nalikovati

na melankoličan zamak.

    Udovi su mi kratki,

jedino kada zažmirim.

  
    NA PUTU

     

    Kolosijeci na kojima

osnovnoškolci govore

da je bolje biti muško

i kako za curice nema posla,

    selo čijim središtem

mladić šeće konja,

    stanica na kojoj mi se obraća

djevojka i pita me odakle sam

    zapute me kojekuda,

ponajviše u golu stvarnost.

    Viškovi vozača u prijevoznoj tvrtki,

kredit što sjeda na račun i ždere svaku kunu.

    Pobjednici koji žele biti gubitnici.

    To je život.

  
    OMNIBUS 2

     

    PVC bijeli prozori –

nakarada na šokačkim kućama.

Iza starih drvenih rebrenica

proviruje pokoji snuždeni izviđač

i gleda na šor.

Odbačeni kauč

na novonastalom otpadu uz put.

Beba za volanom, u očevom krilu.

Kapelice pored ceste.

Plava plastična vrećica na grani.

Ovdje se živi

od kirbaja do kirbaja,

od svinjokolje do svinjokolje.

  
    GALERIJA KRAJ

     

    Debela potištena žena

sjedila je na klupi.

Zasigurno je mrzila

poglede prolaznika

kao da se

u njihovim očima odražava

sva njezina kilaža.

Bradati čovjek

kroz magluštinu

načinje novo pivo,

neobazriv.

U sedam ujutro.

Tipični pijanac

koji boravi ispred trgovine

i pažljivo slaže boce pored sebe,

te se povremeno upusti

u svakidašnji razgovor

s trgovkinjom;

o vremenu,

današnjoj djeci

i izborima.

    Debela žena je imala

krupne rumene obraze

koji su joj oči činili

toliko sitnima.

Bradati čovjek je znao

da alkoholom tugu

još jače podlijeva.

    Ja sam i dalje gledala

kako je lišće zaposjelo

kanale i parkove,

ćuprije i avlije,

pokrove stanica i kafića,

a švapske i šokačke kućice

učinilo slikovitom jesenjom kulisom.

Postav galerije Kraj

nikada nije bio tvarniji.

  
    SJEDENJA NA RUBU KREVETA

  
    KADA PTIČJI LET ZATREPERI NEBOM

     

    Nikada neću biti ona koja zna razlikovati

ptice po perju i stabla po deblu,

ali znat ću se prerušiti u ponositog jastreba

i tako, poput njega sjediti na grani,

sjediti i gledati u taj bijeli svijet,

u tu sasvim hladnu čistinu.

    Dok mi snijeg škripuće pod nogama,

a sve je mrtvo urešeno zubima zime,

nehotice zaboravljam…

    Siječanj.

Nedirnut. Nov.

Zove te da ga okaljaš,

pa i sebi slažeš što god.

    Nije mi mrzak mjesec bjelina,

iako priziva maskenbalske vragove

i prozračuje odškrinute sanduke prepune starinskih halja.

    Bezvoljno odlučujem samo sjediti i gladiti kosu.

Osmijesi od jučer već su se izlizali u sjećanju.

Ostavljaš mi kartu za vlak kao uspomenu

i nesvjesno se smiješiš tabli na kojoj piše Bosut.

    Privučeni nečim tajnim

odabiremo postati vodiči za nepoznato,

ustoličeni sokoli na prijestolju šumskih putova.

Pomičemo se ka vrevi misli…

Nastavljamo potiho kipjeti.

  
    TUGOMIRA

     

    Glava – pismo.

Djevojka – knjiga.

    Na boku

potrbuške

na leđima

sve dok me

lopatica lijeva

ne upozori

pa ponovo

tražim:

    položaj za čitanje

ili pak sjednem

na rub kreveta

sasvim suhih obraza

ne, ne kao po starom

    pa čitam naglas.

    Font Times New Roman

i nezamjenjiv miris

blijedo žutih stranica.

    Ali postoji li položaj za misli?

    Njih ne čitam naglas.

Sada su opuštene,

pomalo tašte.

    Ni one nisu pravi osvrt na tebe.

Niti na mene.

Kao da nas nije bilo.

    – – –

    U suludoj srčanoj mašineriji

sve upućuje na mjesta tuge,

a Ona se pretvara

da je djevojka

s najučestalijeg kućnog goblena;

profil srednjovjekovne djeve

s glavom nagnutom

nad knjigom.

    – – –

    Sasvim suhih obraza.

Tek s vremena na vrijeme

prođem prstom

između završetka nosa

i gornje usne…

pa skinem pokoju grašku

ljetne rose.

  
    CIKLIČNO

     

    Prva ideja nadohvat

bila su dva limuna.

(instrumentarij: tanjur i nož)

    Potom velika naranča.

(prati dalje)

    Traka sunca se savršeno opružila niz sobu.

Na uši sam zakačila naramenice

ljetne ružičaste haljine

s cvjetićima.

(fotoaparat, koža, igra)

Zatim sam haljinu stavila

na plavu vješalicu

i objesila je na ručku

malčice pritvorenog krovnog prozora.

    Uzela sam džepno izdanje

zbirke Vesne Parun

i privinula ga haljini.

Slučajno sam otvorila

Dobrotu sjećanja,

99. stranica.

    Vratila sam se rubu kreveta.

Limunska voda kapljala mi je s brade.

Oprala sam suđe za sobom

da mama ne bude ljuta

i pomislila:

Najčišći je tanjur poslije limuna.

(uloga rečenice je zaključna)

  
    SITZKRIEG

     

    Kako bi glasio točan prijevod osjećaja?

(Upute: koristiti probrane riječi,

ne zastajkivati,

poslužiti se trima točkama

samo u vrloj određenosti;

nužnost je nadahnuti)

    Plastična stolica je na mjestu.

Na pragu je ostao samo opušak;

znači bio je tu donedavno.

Zasigurno ne voli to što mu se

autobusna stanica nalazi ispred kuće.

Lice Samoće tone u fugama između cigli.

    Nema tu suvislosti.

Ja sam ravnica

i prestala sam te

zamišljati.

Ne priželjkujem te u kiši.

Ja sam pšenica.

Podajem se vjetru.

Ne prisiljavam se

zvati te

kada te ne trebam.

    Tebe nema,

a nisi mogao samo tako nestati

…

kada te ne trebam.

    Čini se kao kodirano.

Čini se da dobiva

predsjednički tretman.

Pitanje je: čaj ili kava.

Odgovor ne smije biti susret,

već nešto poput kauča.

Odgovor ne smije biti čovjek,

već situacija obrane.

I ne kažem mir, već grlo.

    Fotografija je opipljiva u bluru,

a srce nikada neće biti na sredini.

Ti nikada nećeš postati pjesma,

i tu je sva moja žilavost

i sasvim nepristrana dodirljivost.

    Debelu muhu ne može ubiti okretaj rolete,

ali to svejedno ne pobija važnost pokušaja.

  
    VRENJE

     

    Dok prizivam pjesmu

ni ne slutim

kako može zapeći brzo.

    Onda, dopuštam si htijenje boli,

potom se odajem starom vragu

u poniznom položaju,

kao poroku.

    Naučila sam se smijati pokazujući zube.

    Atmosfera kada sam sa sobom

nije po feng shui režimu;

otarasim se oblaka s ramena

i započinjem zastupati igrokaze

s brundanjem radijatora

kao pozadinske glazbe

(zagrijavanje).

    Čajanka fino zamišljene tišine

zapravo je obred izležavanja

uobičajenih misaonih tegoba.

    Pjesma smiono ide

pod pedalama proljeća,

bez ikakva prigodna ustuknuća

za predvečerje

(upaljeno kolo).

    „Bez nekoga“ je

kao kava bez mlijeka.

S vremenom dobije okus

(plamen).

  
    KAPITULACIJA

     

    Poredaj dijelove mojih mjeseci,

pjesama,

briga.

Odbij progledati mi

kroz prste

kao kroz

oči

i

nemoj

čuti me

kroz

razmake

i

predahe,

jer

takvim

uskočicama

i

prečacima

postadoh

ranjiva.

    Uvenuh,

prelijepi, svijetli

Božečovječe.

    Podajem se sobi,

grešna li sam.

Najradije bih opet

opila se vremenom

i zaskočila sav prostor disanja,

ponovo prevarila samu sebe

– smijala se.

    Proći će dnevna ugnjetavanja duha

i pripast ću stvarima

– opisivati ih, gutati ih.

    Rukopisi postaju samo to

– materijalna poezija,

a nabori na odjeći

stvaraju plijesan nad

veznicima.

    Operi me kojom riječju.

Ovako iz subjekta padam u objekt radnje.

  
    KUTA SVAKODNEVICE

     

    Ako se uspiješ sačuvati

u jutrima brujanja vode što ključa,

ako ne sagoriš

od neprestanih ograđenosti…

    Ako se uspiješ sačuvati,

činit ćeš se sazidan,

neprisutan, kvarljiv

te krajnje nepodesan,

ali ipak imat ćeš sebe,

kakvog-takvog.

    I tek, s vremena na vrijeme,

poput kakve lijene mačke

protegneš šape i nastaviš

spavati tim zimskim,

medvjeđim nagonom.

    Bitno je ostati priseban,

jer jednom kada naučiš

doticati rub,

sve više srljaš,

sve više se oslađuješ

vlastitim ranama.

Zato djeca vole krivudati

dok voze bicikl.

    No, je li moguće sa sebe stresti

oskudne rečenice,

neuvažene šutnje

i zlatom zapečaćene usne

(?)

    Malo je toga što me obuzme

posve-posve.

Istina je da mi se svidjelo

iskusiti polusan

i sve one prividne slike.

    Čovjek, s jedino vidljivim prsima

i kaktusovim bijelim cvijetom

što mu izrasta iz ramena.

Zamisli.

    Mi plešemo u presjecima snova.

    „Zapamtite, čovjek uči na svojim greškama“

– reče čovjek čija je putanja završila

u jarku, pokraj kante juhe s filekima.

(Osvijetljena frakcija češke komedije)

  
    VODA I KOSA

     

    Ovih dana pokušavam odvratiti misli

od praznoga hoda ka zamišljenoj točki,

jer gledam i ne vidim,

odsutna sam i ne slušam.

Ovih dana mirujem

pomišljajući na prošlu subotu,

na kadu napunjenu vodom,

s par mjehurića.

    Neprestano sam se uzdizala i ponovo spuštala

u plavetnoj vodi, promatrajući svoje tijelo

te rupice odvoda…

i taj bijeg je postao teatralan

do same svoje srži.

    Što mi je voda podarila slika Fride Kahlo,

bradavice izviru nad vodom,

a noge su otegnute,

mičem rukama duž sebe

i prizivam morske uspomene.

I plivam, plivam!

O, Gospode!

    Ležala sam na malenim trzajima mora

pružajući se suncu

kao što su se grčke djevojke

Apolonu i drugim bogovima.

Čula sam se dublje no ikada,

a disanje je bivalo sve glasnije,

osjećala sam pluća i svaki šum.

Nisam ništa tako životno kušala.

Svoj sluh sam pridala vodi,

svoju sebe sam ispuštala.

Klizila sam kao vrijeme

kroz lijevak minijaturnog promjera.

Voda je postala poput opipljive čežnje,

razmaknute od istog puta.

    Kosa…

on nije volio, kada bi me ljubio,

moju kosu unesenu mu u lice,

zamršenu u neoprezne poljupce.

Prošla je godina.

Kosa mi dođe do pola leđa.

Nije bio inat niti promišljena namjera.

Najradije bih posegnula za škarama.

Guši me.

Vjetar me njome škropi.

Želim prestati s princezinim ritualima češljanja.

Jer si znam vrat omotati njome,

pa se vješati za prosti zrak.

Želim se otarasiti slutnji.

S njome sam tmurna i teška,

a moje bake su je nosile ponosno,

stoga,

prinijet ću

čvrste vlasi

tamnosmeđe boje

precima

kao žrtvu,

kao prinovu

zvijezdama.

    I plivat ću!

    (Amen)

  
    OSJEĆAJ LIČINKE

     

    Ribam usjeve već odmaklog dana

u porama svoje kože.

    – – –

    „Valjda Bog nije mačka kad ga zazivamo već toliko godina.“

– tata je ponovo imao pravo.

    – – –

    Dok tražim utore za kuke po mokrome tijelu

kako bih se mogla okačiti

za usiljene tretmane uočavanja,

miješa mi se zujanje u ušima

prouzrokovano lošim punk bendom

i tutnjava vode po licu.

    Posljedice: tamna točka na dijelu desnoga oka,

ogrebotina mačka Ljube blizu zapešća ruke

te udarac čelom u utičnicu pored kreveta.

    Pridržavam se svoje ukočenosti.

Struk kao da nije moj.

Madeži kao da su nacrtani.

Ne prepoznajem ključnu kost u ogledalu.

Lopatice su ostale podsječenih krila.

Usne obrubljene stranom pokorom.

Odgrizeni mjesec.

Biram riječ kao podlogu.

    Tragovi: U kantu, na klupko kose bacam svoje nokte.

    Snažno premlaćena u sudaru s prošlim,

biram riječ kao podlogu,

dok rubovi usana čudno peckaju,

a poluosušena kosa se uvija.

    S vodom posutom po sebi,

postajem halapljiva za smislenošću.

  
    ZAPISIVAČICA

     

    Tata je više puta rekao:

„Tko ne zna plivati, taj ne vjeruje nikome.

Jer da bi znao plivati moraš vjerovati vodi.“

    Ovo je moje tijelo, pomišljam.

Moj ožiljak, moji madeži, zablude i opčinjenosti.

Dok ležim u kadi i nerazumno buljim u strop,

te potom u rupice odvoda, pretražujem stanje svijesti.

Voda se čini zelenom.

Polako pored svojih bedara mičem prstima

izazivajući valove, ljuljanje pjene i sve one uspomene

na more, na ležanje na vodi,

i ponovo znam kako je vjerovati

… vodi.

    Zgrćem kosu s leđa poput kakve zavjese

i prilazim im dlanom straga, držeći bijeli sapun.

Naherena sam nad svojim postupcima.

I doista, bila sam pristupačna sebi,

valjda se u svemu tome krilo zadovoljstvo.

Bez prilagodbe, prihvatila sam se.

Misli su se zgustile i uobličile u ovalne prozore.

Grozničavo gledam vrškove prstiju na stopalima.

U opruženom položaju pribrala sam se;

odsutna, podalje od mokrih bijelih pločica,

oljuskane slavine, nisam ni pokušala zažmiriti.

    Ovo je moje tijelo.

Koliko god izgledalo zrelo, na nekim mjestima

još uvijek nastaju nespretne ogrebotine.

Ja sam još uvijek ono dijete

što je ljeti ponosno nosilo kraste na koljenima.

    Ovo je moje tijelo.

Ovo sam ja.

Ne bojim se priznati da je dugo trebalo

da zacijeli svaki trag nekadašnjeg dodira,

neopreznosti, nepromišljenosti.

Zato kažem da jesam naučila mnogo

o sebi i nekim stvarima.

I ne tvrdim to puna sebe niti posve bistra,

samo smatram i štogod napišem.

Zapisivačica sam osjećaja, ništa više.

  
    NA KRAJU DANA

     

    Navečer, kada povežeš

sve svoje kose čerkeske,

malo što ostaje…

Probude se neke aveti stare.

    Ništa ne smiruje tako dobro kao vožnja

jednom te istom rutom.

    Sakupljaš zvukove što ubijaju tu

utopističku misao mogućnosti tišine.

    A kada se rasporiš,

povučeš jagodice prstiju jednom stranom tijela,

pokušaš čarati zvijezdama ‘mjesto molitvama,

skupiš se sva u toj bijednoj potkošuljici

i počneš ponovo vjerovati

kao prije,

baš kao prije.

    „Nemoj se dati“

– pomišljaš.

    To je taj sedmodnevni lanac.

Lančani sudar zbijenih osjećaja.

Ono što sebi sam nalažeš kao za gotovo,

ne spremaš u ormar,

već kao odjeću za sutra

polažeš na susjedni krevet

i odabireš način primirja.

    I cijeli život sklapaš primirje,

da bi na koncu

mir našla upravo

u kosi, vrtnji

i nemiru nemira.

  
    MLADICA

     

    Svučene su zavjese,

ogoljena je postava

stalnih kontesa tristesa.

Predstava

Sjedenja na rubu kreveta

održana je posljednji put:

    Skliznula sam niz posteljnu lit.

Pored jastuka i papira,

sklupčana, predana.

    Mar je (za njeg’) prolazan.

    To je bilo više kao

    dobar dojam,

umjerena očaranost

    ništa više

i ništa manje.

    Zaokupljena sam

sobom

(svojom kratkoročnom bistrinom),

ali takvo društvo

može postati

nesnosno

te malčice gnusno,

ako se vrijeme odulji

i sve drugo zastane,

svaki će se pokret u prostoru utopiti.

    Čemu ishodi ta moja poljuljanost,

nesuvisla pametovanja

i učestali smijeh Razdražene Kobile?

    Nikad neću poželjeti biti izložbena djevojka.

Niti bolja kuća.

    Ja ću biti ona bezbrižna,

slobodoumna i svojeglava,

ona koja će ispijati kave

i razmišljati

    i razmišljati.

    Ja ću jednom za zauvijek

otpratiti

ranjivu mladicu

u sebi

i zaželjeti joj

neke daleke rijeke

ne spomenuvši

udicu.

  
    LICE SAMOĆE

  
    POTPISANI MIR

     

    Čovjek sjedi sam ispred kuće,

nepoznat i prekriven

gustom crnom bradom,

s kutijom cigareta na pragu.

On gleda na cestu

i možda se pita

kada će doći

taj posljednji voz čemera.

Vrijeme mu nije upitno,

samo miješa jučer i danas,

samo se igra nezadovoljnika.

Gleda na cestu.

U džepu mu ostaje jad

prijašnjih pijanih osmijeha.

    – – –

    Ukoričila sam se u obmanu pjesama.

Prepoznajem Boga u svakom kašnjenju.

Lakše mi je kada bježim,

al’ postaje teže… sve teže

kada se uzdaš u papir.

Zamišljam kako se spuštam do Bosuta;

opet se bojim čamca,

ali učinila bih sve samo da pišem

u zelenoj kući, na drugoj strani rijeke.

  
    BOG

     

    Hladno je. Kupuje se sezonsko voće.

Posivjeli smo tmurni od prijetnje zime.

Oguljena sam mirom.

Pritisnuta silnim pokrivačima.

Snuždim se nad mačkom

koji uporno danju spava.

    Nisam znala da pjesme bole.

Posebice kada čuče nad plućima.

Nadam se da topolu srušit’ neće

k’o onu kuću u kojoj su ostale samo grede

i zidovi kiklopski bez ijednoga oka.

Slušam proključale bubice na ustreptaloj vodi.

Zrak miriše na dunje, okusa je buđenja.

Hoću li moći dočekati prvi snijeg?

Potkupi me svojom ustaljenošću,

Gospode.

Padne mi na um Lice Samoće.

Ili je to samo čovjek s vrećicom mandarina.

Ili je Bog.

Nije sažaljenje niti privlačnost.

Samo me gledao i najednom znao

za moje osušene ruke, pocrvenjele oči.

Bog kupuje sezonsko voće.

Ne bogohulim.

Bog je posvuda.

Hladno je.

Trebala bih se utopliti pjesmom.

Bog je snježnobijel. Dušom.

Ovog puta nosio je crni samteni sako.

I crne hlače. I crne cipele.

Bio je ćelav,

ozbiljnoga lica.

Ali u zjenicama mu se ocrtavao

dobrotvorni pritajeni osmijeh.

I znala sam da mora biti Bog,

iako mu ne pamtim obrve.

No znam da mu je čelo bilo bez ijedne bore.

    Kao da mi je rekao: „Osluhni vrijeme.“

  
    UTJELOVLJENJE

     

    Lice Samoće hrom je čovjek

sa 100 grama salame

na prepečenom pecivu.

On plače s glavom prislonjenom

na susjedno sjedalo.

Starac sa sunčanim naočalama

tješi ga, a ovaj, sav pogubljen,

pita ga koliko još vremena treba

do kraja puta.

Na Dan žena.

    – – –

    Osjećam se natovarenom

gomilom osjećaja,

mlakih, ali opisivih.

Preopterećena sam

tečnošću života.

Vidim mnogo više

u svemu trivijalnom

i to me prestravljuje.

    Jao meni nastavim li štititi

šumu punu strvina.

  
    (Š)PIJUN

     

    Ušao je u autobus u društvu mlađeg muškarca.

Imao je izrazito slijepljenu kosu,

a iz ušiju su mu se nazirale dlake.

Lice Samoće je poprimilo izraz zapuštenosti.

    Pogledom prema svojoj besfasadnoj kući

i stolici postavljenoj pod prag,

učinio mi se tako bliskim,

jer bila je to mirna potvrda odlaska.

    Bog je počeo nalikovati na dječarca koji se popeo na kapiju

i znatiželjno otvorio poštanski sandučić

kako bi s nagnutom glavicom otkrio bogzna što.

    No, možda ipak Božanskome

više priliči svirati francuski rog,

u približno pedesetim godinama,

na tramvajskoj stanici na Trešnjevci.

    Shvatila sam da je Zagreb kao i moja ambicija;

tako prolazan i prepoznatljiv po trčanjima.

Ipak, trčanja se razlikuju,

neka nisu samo takva, žurna i besciljna.

Neka su iz sve snage.

Zbog nekih se udaraš listovima o bedra.

  
    ZAGREB (2011. – )

  
    KAZALIŠNI TRG

     

    „Bit će kiše, snijega, poledice! Bit će kiše, snijega!“

– dovikuje prodavač s trešnjevačkog placa,

baratajući zimogroznim terminima

jednako dobro kao što ljeti

prodavači u kamionu na razglas govore:

„Ima lubenica, lubenica!“

    S – k – o – l – i – o – z – a

osjećaja.

    I napokon sam stala pred tu zgradu,

svemirsku, tirkiznu.

Dvije tigraste mačke su me obradovale,

dok su kružile oko kante smeća.

    Tamo sam samo broj.

Pripremljena povijest bolesti:

_ _ _ _ _   _ _ _ _ _ , 11,5 god.,

sistematski pregled

(…)

    Tamo sam samo tijelo.

S dvije šipke i dvanaest šarafa.

Savršena RTG slika

za radoznalog studenta medicine.

    Nisu to Isusove muke.

– rekla sam doktoru uvidjevši

da je Hrvatski katolički radio

ostavio učinka na mene.

    Tamo u jednom trenu

prolaze svi oni dani

kada potežem unutar sebe

i prebirem svoje misli

kako bih shvatila

zašto se podvržem

potrazi za mirom

te čemu vode sva ta moja

utišavanja duha razapetog

između razloga i uzroka,

posljedica i možebitnosti.

    U Zagrebu je tako;

malo se zadrži nekom pričom

i već te netko preduhitri;

crveno svjetlo se upali,

tramvaj prođe

ili se auto ubaci

ispred auta u kojem si.

    Svi trče.

Jer to je veliki grad.

    – – –

    Put za nazad;

Staza Paule i Većeslava Pavleka Miškine,

tata mi, kao i uvijek, tijekom vožnje

govori imena zgrada,

pojašnjava njihovu nekadašnju važnost

i opisuje fasade Zagreba nekoć.

I govori zašto bi se Trg maršala Tita

mogao zvati Kazališni,

jer ionako ga svi znaju po HNK-u.

A ja ga podsjećam na Khuena–Hedervaryja,

rođenog u Nuštru.

    Slike grada se izmjenjuju,

i već smo u stanu

na ručku,

a ja pričam

kako je doktor rekao da je sve na mjestu.

    „Vi se više brinete o meni kad sam bolesna!“

– rekla sam osjetivši se zakinutom za njihovu pažnju.

„Šuti, nisam ni oka sklopila sinoć.“

– reče mama.

  
    KADA BISMO BILI TRAMVAJSKI UMREŽENI

     

    Kada bismo bili tramvajski umreženi

krvotocima Zagreba

putovali bismo svugdje

žmireći na strah,

zaneseni neopreznošću.

    Dok zrnca svjetla padaju na drugu stranu zida

kao strijele nategnute iz rupica roleta,

ja sam opet zagnjurena u sferama tišine i leteće prašine.

Bojim se prestati komešati u stalnosti,

onako opsjednuta nečime,

sasvim provincijski,

sukladno opozivoj malograđanštini.

    Tu su semafori da me uspore,

tu su misli da mi ospore

zasladu nagomilanim težnjama.

Moji zlodusi su bezobrazno savijeni u utrobi,

okupacijski nastanjeni i kao da su prigušeni,

dok se glavni trg čini poput čajnika što ključa.

No, sada probaj naslikati običnost

s tek par riječi, bez poteza.

To je ona slika onkraj svega.

    I zaista je lijepo biti ovdje.

Slažem se; nimalo napregnuta,

zaokupljena mirom lijenosti.

  
    TAKO BI TREBALO

     

    Tako bi trebalo:

biti mlad i držati čvrsto Staropramen

kao pripremu za Prag.

    Na trgu ljudi zbunjeni

izmjenama autobusnih stajališta,

ljudi s previše alkohola

i pristojnosti pozdravljaju

te s isto toliko nekulture napominju:

„Curke, rek’o sam dobar večer“!

Strasni noćni penjači s namjerom

da valjda sjednu na ponositoga bana.

Stranci koji govore Zagreb

po američki gutajući slovo e.

Kafići ala Zrće u malom,

previše neukusa,

dima i mirisa laka za kosu.

    Hodam i mislim: „Ulice su moje.“

Ili samo mogu biti.

  
    ZAGREB (2013. – )

  
    TUŽNO JE BITI SAM NA ZRINJEVCU

     

    Tužno je biti sam na Zrinjevcu,

osobito kada su se kiše povukle,

a beton ponovo zacvrčio

pod suncem.

    Sjedim sama na klupi

i pišem razglednicu,

kradomice me promatra

muškarac na klupi preko puta.

A onda i on odlazi

grleći djevojku koju je čekao.

    Tužno je biti sam na Zrinjevcu.

    Oh, ali sada konačno mogu reći:

„Ulice su moje!“

Svim onim turistima,

azilantima, otresitim domaćinima,

ljubaznim trgovkinjama,

Kori i njezinoj gitari,

svim vječnim studentima,

u Krivom putu

ili u Berki!

    Ulice su moje,

i skele i grafiti

i čudan muškarac u odijelu

koji se vozi na romobilu,

i crne zgrade

i muzeji

i titlovi

i tramvaji…

    Tužno je biti sretan u Zagrebu.

  
    SLAVA RAŠKAJ SVAKOGA JE DANA IŠLA U BOTANIČKI VRT

     

    Sve one sasušene trave

pustile su svoj miris

(zar postajem ranarica?)

zrak je zasićen.

    Sve one sasušene trave

vonjaju

na te.

    Ni prstom neću maknuti,

a bit će opet

tvoj poljubac utrt

u moju kožu, u moju put.

    I ovdje teče Sava

mimo svih zelenih gradskih otoka,

mimo nas,

… svih nas.

    Kako da zaboravim…

ovdje si vidio najljepšu djevojku,

a ja sam dobila rez preko čitavih leđa.

    Ovdje, u Zagrebu.

  
    KAKO LJUDI PROLAZE

     

    Kako ljudi prolaze pored zgrada

i ne vide

staričicu kako stavlja dnevne novine na klupu,

a potom sjeda na njih i strpljivo okreće drvene bobe krunice.

    Kako ljudi prolaze pored grada

i ne čuju

puls jedne djevojke

koja ni ne sluti kako možda gleda posljednje igre sunca

kroz lišće,

na zgradi Državnoga arhiva

ili

po kamenčićima na koje malo-malo

padne list ili opušak.

    Ona se pita od čega je izgrađena zgrada,

gdje ljudi žure i zašto ne povedu i nju.

    Kako ljudi prolaze kroz grad

i ne slute

da će se kiša zaredati

dva-tri dana,

da će s njom doći

i pogubni dani za djevojku.

    Kako ljudi prolaze poprijeko

i ne vide

i ne čuju

i ne slute.

  
    ŽUTE ŠTRAMPLE

     

    Zar mi na čelu piše

„nova djevojka u gradu“?

    Ne smijem se previše zagledati.

Ne smiju vidjeti moj plan grada

niti moju nervozu,

dok prolazim Koturaškom

ili

dok gledam natpis Miramarska.

    
      Slika dana:

mrtvi štakor

ispred još jednog kaotičnog dvorišta.
    

    Hoću li im se svidjeti?

Hoće li mi natezati trepavice,

vući me za ruku,

povlačiti mi obraze,

zamijeniti gušteraču

sa srcem?

  
    PISMO MAJCI

     

    
      ne fali mi ništa.

samo ne mogu tek tako preko onog bureka s jabukom.

mama, i dalje govorim de, šta, krompir, krofna.

i znam šta je jorgan.

i dokučiti znači dohvatiti.

ne mogu izbaciti Županjicu iz mene.

ja ću ponosno govoriti da je Opća opasnost iz Županje

i da sam Bosanka,

suzdržat ću se od smijeha (ili plača)

kada me budu pitali jesam li išla u hrvatsku školu.

mama, ne brini.

ima još čvaraka i kobasice,

jesam smršavila,

al’ to je zato što nemam pokaz

i ne idem liftom u knjižnicu.

mama, ne fali mi ništa.
    

  
    DRUGA DJEVOJKA

     

    Već svi znaju;

ja nisam ona ista djevojka s početka semestra.

Mama, ne brini, jedem slaninu.

Već svi znaju

moj mali grad i mene veliku.

Ne vozim se tramvajima.

Radije kisnem.

Mama, ne brini za moja pluća.

I dalje sam samo pasivna pušačica.

Shvaćam, luksuz je govoriti o poeziji u ovakvim vremenima.

Palmotićeva i svi njezini ruševni balkoni, propale fasade.

Fotoaparat u rukama.

Ja sam turistkinja.

Već svi znaju;

ja nisam ona ista djevojka s početka semestra.

  
    ČOVJEK S FRANCUSKIM ROGOM

     

    Čovjek je ponovo svirao francuski rog.

To mu je posao.

Svakoga dana doći ispred trgovačkog centra

i sjesti pod krov tramvajske stanice

te zasvirati.

Ima i stalak za note.

Možda je dobio otkaz u limenom orkestru.

Ne znam.

    Neki dan je pjevao Meksikanac.

Bome, on je pobrao pare,

ali čovjek s francuskim rogom

postao je inventar

i nije tako zanimljiv.

Ali kakav to nastane blues

kada je vani kiša,

a on onako zavija i cvili

francuskim rogom

kao kakav ranjeni slon!

  
    GRAD RASTE BEZ MENE

     

    Grad raste bez mene,

grad buja,

grad se budi.

    Bila sam spremna

prst uperiti

u zgradu

i biti sretna

kao da sam najomiljenija

u ovom gradu.

    Grad je tako iznad mene,

propušta mračnu postelju neba

kao da me kori i blagosilja

u isto vrijeme.

    Grad raste bez mene.

Tko sam mu ja,

što mu dođem?

    Grad je tako iznad mene,

daje strane signale

i žmiri na moje blesavo srce.

  
    U-LICE

     

    U Zagrebu ljudi pričaju sami sa sobom.

I kiše ovdje smrde.

    Noću ulice nose mirise marihuane,

sakupljače boca, snobove s podignutim ovratnikom na košulji,

nesigurne djevojke i ostalu nepovratnu ambalažu.

    Najednom mi sine:

Ulice su oduvijek bile naše.

Svi konjanici,

namrgođeni pjesnici ili svećenici

zastali u koraku.

Stjegovi su zabijeni

u birtijama,

na Tomislavcu…

Svi brojevi tramvaja.

Sve krivine.

Sve hodajuće skolioze.

Sve je osvojeno

i sve je naše.

Sve je podvojeno,

tako nas plaše.

Sve je razvodnjeno,

pa i ove čaše.

Sve je odronjeno,

konji kasom praše.

    Ali kiše…

ovdje smrde.

  
    PLAVI

     

    Odjek sunca se utišao.

Među licima koja si pažljivo odložio na postelju

skriva se jedna sablast što se meškolji

i pobuđuje čudnu misao u meni.

    Kažeš da je moglo bolje,

ali ja ne vjerujem.

Kažeš druga prilika,

a ja već znam da nakon nje dolazi i treća.

    Nebo iznad grada je tmuran sivi ocean

nimalo nalik bojama nasmiješenog Jadrana.

Crveni suncobrani kao na plaži stoje utaboreni.

Jedna muha ne želi napustiti ovaj stan.

Moja šalica okaljana je jutarnjom kavom,

a jučerašnja halva od pistacija je pojedena.

Zamršena je priča naša,

a opet nepodnošljivo jednostavna:

treba se ustati, umiti se, pogledati u lice ogledalo

kao kakvo živo biće.

Kolike su razlike između nas i ostalih sisavaca?

    Odbijam udisati vrpce nikotina koje se spretno

razvijaju i petljaju po zraku

kao da su filmske,

kao da su korisne.

    Sjedimo i razgovaramo na stubama koje vode do Dolca.

Netko voli ostatke riblje utrobe i latice cvijeća

raspršene u tragovima.

Netko voli ovaj grad, to je zaključak.

Govoriš kako je Zagreb divan za turiste,

a istovremeno mi pričaš o onima koji prave selfije

ispred Van Goghovih Suncokreta u Londonu

i počinje te savladavati mučnina.

    Jedan Plavi se dovlači i ti trčiš, odlaziš,

a ja ostajem čekati svog Plavog.

  
    PRIRODA I DRUŠTVO

     

    Prolazim ulicom po isprešanom lišću duž cijeloga pločnika.

Podsjeća me na herbarij koji sam radila iz biologije.

I dan-danas ponekad umetnem koji listak ili cvat u knjigu

te čekam da ispusti svoj miris, svoj život preko stranica.

    Idem

kada su već zatvorene pekare i osvijetljeni prazni izlozi,

a one na prometnim uglovima, danonoćne radnje

s uvijek toplim i slasnim pecivima

čine se dalekim oazama

ili pak egzotičnim mjestima na koja noćas neću stići.

    Umorna sam.

Boli me žulj.

Kosa mi je meka i tako mi se brzo nađe pod prstima.

    Pored mene odvijaju se neki životi meni tako strani.

Gliste se migolje u lokvicama,

tramvaji jednolično prolaze i odnose ljude kao teretni vlakovi teret.

    Teško mi je ocijeniti vlastitu misao,

stoga mi pjesma ne teče jednostavno,

ne pronalazi ušće

i ne ulijeva se u nešto smisleno, protočno.

    Ulica Paule i Većeslava Miškine.

Počinjem voljeti američki sustav bilježenja ulica i križanja

na bezobraznim zagrebačkim ulicama,

gdje me grafit „vjeruj sebi“ podsjeća

kako nema odustajanja, predaje,

samo naprijed i tome slično.

    Znaš,

uvijek će biti tih ponavljanja.

Uvijek će me isti antikvarijat s knjigama okupirati

da se zaustavim i gledam nove naslove.

Uvijek ću kažiprstom desne ruke dodirnuti gumb za semafor.

Uvijek ću izvlačiti pjesme iz sebe

kao mađioničar šarene rupčiće iz džepa.

    Mislim da je potrebno svakome

od pukotine na zidu činiti nešto bolje, više

i to ne samo radi nekakve utjehe,

nego kao podsjetnik

da se uvijek može stvoriti iz nečega nešto.

Svaka situacija može roditi jedno novo lice.

  
    TRAŽIM MJESTA GDJE ĆE SE MOJE KORIJENJE PRIMITI

     

    tražim mjesta gdje će se moje korijenje primiti.

vrludam.

zastajem

i

prekopavam

preko svega

bolnoga

i manje bolnoga,

sjećam se…

još uvijek se sjećam,

to sam bila ja

prije mene,

atom početka,

točka rađanja jastva.

    sva nestajanja i vraćanja u krugovima

iskušavanje su strpljenja zacrtane orbite.

    tražim mjesta gdje će se moje korijenje primiti.

vrludam.

sanjam i padam

kroz mreže zvijezda,

zanesena, opijena, sjetna.

  
    CRNE FLEKE

     

    Želim bit’ lak pogled kada je tama nesnosna,

kada bauljaš prstima, uzdišeš oporo.

U obraćenju nema spasa, smisla.

Sklopiti ruke jednako je kao sklopiti oči.

Ne vidjeti znači vjerovati.

    Odbijam izaći u noć,

proći ulicama poput tužne sablasti

kroz tuđa pijana tijela, tragove mokraće na pločniku

po kojem sada tapću stopala u najlonkama,

dok u neobuzdanim rukama se klate štikle…

Želim bit’ samo lak pogled,

što prelazi s jednoga lica na drugo,

s predmeta na tijelo,

s tijela na apstraktno.

    Odbijam položiti misli u noćne drhtaje svjetala

i poći nekamo osjećajući strah pod vratom.

Ne želim pružiti ruku, potom brzinom svjetlosti

zaboraviti ime nasmijanog čovjeka.

Ne želim ispijati tekuće iz staklene boce,

nadajući se manje krutoj slici.

Ne želim biti šarmantno pripita,

jer tad mi se čini da me čitav svijet voli,

o, i da ja obožavam sve ljude,

njihove frizure, haljine i suknje,

njihovu nadmoć nada mnom,

mojim ukočenim nogama,

mojom nesigurnom blistavom budućnošću.

    Odbijam izaći u noć

kao bijeli mjesec,

jer rijetko tko da će zamijetiti

moj nahereni položaj,

moje crne fleke.

    Da se približe

vidjeli bi,

da to nisu fleke

već brazde,

duboke i neizbrisive,

utisnute lađe

na mom blijedom licu,

na mom blijedom tijelu od duše.

  
    GOLI TRAMVAJI

     

    Crveni dlanovi.

Suhe oči.

Netko će planuti,

a netko osvanuti.

Usiljeni osmijesi.

Svakome treba podstrek

kada tek otvara oči u nov dan.

Pružam ruke.

    Trljanjem jagodica prstiju po kapcima

pokušavam doći do jasnije slike situacije.

    
      – Jesi li čula, Monet je u Zagrebu?!
    

    Smiješno.

Danas sam, čvrsto prislonivši časopise i knjige uza se,

hodala vjerno i odano

u l i c o m

i oprostila drugima žurbu, ljutnju,

onako, u hodu, prolazu.

Danas sam držala šalicu čaja od mente na krilu

kako bi me ogrijala, učinila kafić udobnim dnevnim boravkom.

Danas sam se smiješila otajstvu knjiga

posloženih na novinskom papiru koje prodaje čovjek

koji svakoga dana nosi neuparene čarape.

    Zar ne vidiš impresioniste kako trče

ne bi li sustigli odbljesak tramvaja

koji prolazi ispod nadvožnjaka?

Obilježiti taj djelić sekunde, minijaturu energije,

taj sićušni odsječak na slici

koja se danima zna činiti istom, dosadnom.

Gotovo božanstveno.

I suludo.

    
      – Je l’ znaš da su tramvaji gore goli?

– Kako misliš goli?

– Pa nemaju plavo odozgo, nego sivo. Vidjela sam to jedanput…
    

    Žice zažute kao žuto na semaforu.

Rijetko tko to opaža ili pak iole doživljava.

Tako je i Monet odlučio vidjeti nešto u dimu

na željezničkom kolodvoru,

bez obzira koliko se doimalo prirodnim, uobičajenim

– on je vidio

te je odlučio da to vide i drugi.

    U porukama stoji – Nedovršeno: Život je takav (u italiku)

  
    LICA ULICA (NAKON SVEGA)

     

    Nakon svega

i dalje se zagledam u konhu

kao prvi put kada sam ju zapazila.

    Nijedna neće biti kao ona iznad balkona

stare željezare u Vinkovcima.

S njom je započela ljubav prema tom uresu

tmurnih zapuštenih zgrada

ili pak onih žilavih fasada što su se ipak uspjele uščuvati.

    Nakon svega,

nosim osmijeh u žutom prstenu

i čaram

po tramvajskim žicama

– muzeju spojenih veza.

Nakon svega,

kao da svakoga dana

upoznajem novi grad,

kao da to nije ono mjesto

gdje se nekad ne može zaspati.

Bakice s glavama u kontejneru,

opruženi prosjaci,

mladi muzikanti što vrebaju džeparac na ulici,

djevojka koja se smiješi mojim žutim najlonkama,

neoprezna djeca,

dosadne ankete i peticije,

Bourek na plakatima…

čudne su oči ovoga mjesta

koje uspijevam svaki put iznova zavoljeti sasvim neprimjereno

– na njemu najviše štujem njegove nepravilne crte lica,

od sivila do boja na Cvjetnom,

od obnovljenih zgrada do ruina,

od ljutitih ljudi do naivne djece.

    Nakon svega,

ulice su moje,

ja sam njihova.

  
    SVE JE ISTO

     

    Sve je isto,

samo su izlozi izmijenjeni.

I dalje prolaze tramvaji

plavi kao plavi hidranti

i skviče

noseći zabrinuta lica i sretne parove

na mjesta gdje će izaći

u mrak

i opuštenim koracima

hiniti

kako su sigurni, kako im je ovaj grad dom.

    Sve je isto,

samo nema više onih paklenih dana

kada je guma na mojim startasicama bila užarena,

a ti si hodao uza me…

    Sve je isto,

samo u Berki sada radi „duhovita“ konobarica.

„Evo, Tomica i ženska čaša Pan.“

    Sve je isto,

samo sada Zrinkač ima kosu kao LeeLoo.

Dobro, malo bljeđu.

    Čuješ sve te besmislene razgovore,

gotičarske teorije o Gothamu,

vidiš te šćućurene zaljubljene

i misliš

da si dobro,… bolje.

    I Zrinkač se smije,

i ja se smijem,

sve je isto,

sve je super.

  
    CVRKUT PTICA

     

    Hodam u cik-cak

po noćnoj Vukovarskoj.

Preponosna sam.

    Jesu li toponimi prihvatili mene

ili sam ja njih, ne znam.

    Ulice su moje.

Lice je tvoje.

Ulice su moje,

ja sam njihova,

preponosna,

baš prava, njihova,

razmahujem se

riječima, nogama,

štucam

i čujem cvrkut ptica.

Čujem cvrkut ptica

u Vukovarskoj!

Možda počnem govoriti „doma“

umjesto „kod kuće“.

Uh…

Zagreb me preuzima.

  
    ULICA ĐURE CRNATKA

     

    Trebam li naknadno pripasti ulicama

čija imena ne znam,

umrežiti se tramvajski,

pridružiti se letargijom uljuljanim ljubavnim parovima,

djevojci koja dvojici crnaca objašnjava kako doći do trga…

I tada,

hoću li biti njihova

ako kažem „fakat“,

ako se posvađam u redu za blagajnu,

ako se presvučem iz provincijskog u hiperurbano…

hoću li im se ikada svidjeti…

ako me ulice isporuče sigurnom tragu slatke nevolje,

ako poljubim te još jedanput na Savskoj,

a zaboravim na Opatovini.

Nisi se uspio zavući u moje škakljivo srce

i pronaći izvor mojih janjećih pogleda prema Državnom arhivu.

U Zagrebu sam i sada se odazivam na Amelie.

I sjećam se… svega. Dok kupujem masni burek u ponoć…

baš svega, pa i načina na koji su me ulice pripitomile.

    – – –

    „Ova ulica bi bila super da nema pruge“

– otac objašnjava dvjema djevojčicama.

„Moramo reći mami di smo bile! Ulica Đure Crnatka! Moramo zapamtit’!“

– jedna djevojčica.

    – – –

    Volim tu prugu.

Sjene drveća na stazi.

Hladovina u sparnim ljetnim danima.

Tu se mladi ljube, a stari broje vlakove.

Ulica kojoj sam već pripala.

I uvijek iznova pripadam

sve dok ne pripadnem.

  
    HTJELA SAM DA SE PJESMA ZOVE

     

    crtam preko tvojih zjenica

moćniji krug osuda

    malo što ostaje

malo što nas pomlađuje

težinom duša odajemo godine

kao da smo stogodišnjaci

vrebamo

na slobodna mjesta

i govorimo sebi u bradu

kako je nekad

sve bilo bolje…

    za koga čuvati porculanski vrat,

odijevati ljetne haljine

i pokazivati kako sam krhka,

a opet nadmoćna

    pred smrskanim autom,

nevremenom

i tugom što me kadikad

otimlje,

    potom vuče, vuče,

dok me ne svuče

    kao jaganjce

    za koga propješačiti pola Zagreba

da bih nekome ipak odala

ja sam zaljubljena, ja sam luda

    činim podlistak

kako bih se obrazložila,

samoshvatila

    potpisujem opčaranje

    iznenada

počinjem tvoriti nešto suvislije,

to me tješi

    možda se poznajem

    za koga se prikrade zloupotreba stiha

vrijedan je

vrata, haljina

    potpisujem

    kao krvlju orošeno jaganjce

što se koprca pred neizbježnom smrću

  
    DANAS SAM KUPILA PLAVU KOŠULJU

     

    Danas sam kupila plavu košulju

u kojoj te neću poljubiti.

    Danas su moji dlanovi priklješteni

za moja prsa,

ne postoji ni traga do tebe.

    Danas je sasvim običan dan,

četvrti lipnja.

    Danas sam kupila plavu košulju

u kojoj me nećeš spaziti

iz jednog od onih starih drndavih

plavih tramvaja.

    Jedanaestica ili devetka,

nije me briga.

Ulice me zovu

i beton vrišti

pod suncem.

    Koliko je srce u hladovini

u teškoj, teškoj

zabludi.

  
    ČINI SE DA VIŠE NE PUŠIŠ

     

    Čini se da više ne pušiš.

Više ne stvaraš oblake oko sebe.

Više mi nisi privlačan kao što si nekad bio.

Osvećuješ mi se

s prepristojnim „kako si“,

kao da te uopće zanima.

Vidiš me,

s lošim tenom, podočnjacima,

u maminom kaputu s podstavom za ramena,

šta misliš kako sam.

    One noći sam bila pored tebe,

raskriljena, nesmiljena, predana.

One noći htjela sam nestati

i rastvoriti se

u isto vrijeme, u istoj sobi,

u istoj noći.

    Čini se da više ne pušiš.

Više za sobom ne ostavljaš mrvice duhana,

možda drugačije mirišeš.

Prenoćiti uz nekoga

intiman je čin,

čuti tvoje disanje

kada misliš da ti se ništa ne može dogoditi,

intimno je i bolno,

gotovo u jednakoj mjeri kao shvatiti

da više ne znam jesi li ikada i bio gorljivi pušač.

  
    NEKI VEĆI ŽIVOT

     

    Kolike obronke šutnje treba prijeći

da bi umakli lošem vremenu i još lošijim ljudima.

Nemoj dopustiti da ti promakne

hod djevojčice s podignutim rukama u visini ramena

po nogostupu blizu parka.

Dok se sva druga djeca bezbrižno igraju, vrte

ona se već priprema za život, neki veći život

i sama odgaja ravnotežu, maštu.

    – – –

    Sometimes you’re happy and sometimes you’re sad.

That is life.

– pojašnjava izvođač na Tkalči prijelaz s vesele izvedbe na tužnu.

    – – –

    Odlazim, jer ako ne odem sada koliko će mi ostati mene.

Trčala sam da se preduhitrim. Nisam ostala bez daha.

Nije me bilo briga u petak navečer hoće li mi se haljina podići,

a kad je žena u tramvaju buljila u moje žute štrample,

ja sam ju ošamarila pogledom.

No, ja ne trčim za tramvajima niti za ljudima.

Bila sam se naviknula da me nitko ne prati do stana,

a sad sam naviknuta da je taj hod ispunjen

i da skupa pravimo rezime večeri.

    U petak navečer ja sam ta djevojčica u limbu mladoga života.

Ilica je poškropljena kišom, ljudi su sumnjivi.

U petak navečer sam sretna, jer sam sama

pa me onda zaobilaze bakice što prodaju cvijeće.

U petak navečer naslućujem neke nove rubove.

Sklanjam se od ponora.

Čekam zeleno.

Ubrzavam korak u ulici gdje je samo jedan čovjek.

    Život je uvijek bio veći od nas.

  
    ZAGREB – ŽUPANJA

  
    OKRETIŠTE

     

    Stvari ne ispadnu onako kako očekuješ,

ljudi ne kažu ono što želiš čuti,

materinji jezik postaje zamka,

misli postaju gnjile…

i sa svim tim

teško se mirim.

Ne usuglašavam se s vremenom,

gubim smijeh kroz napuklu auru,

blijedim, ne pišem, sanjam snove o putovanjima.

Izmičem sama sebi

kroz neprobojni sustav uranjanja u leglo započetih ideja.

Ne trzam, ne mičem,

a opet sam daleka, pokretna masa

koja odlazi u nepovrat.

    Odnosi su presušeni,

nema kratkih utočišta.

Padam u zagrljaj postelje

i vjerujem kako ipak mogu biti sama,

možda sretna

na napuštenom otoku

usred zagrebačkog asfalta kojeg svakodnevno milujem.

  
    ODMORIŠTE

     

    Ne znam što će biti

i ta pomisao me može lako dokrajčiti.

    Na zidu je slika sa crkvom u brdima.

    Ležim na desnoj strani bračnog kreveta.

    Na mobitelu nema zelene lampice koja kaže „netko misli na tebe“.

    Još nisam otišla u svoju staru sobu.

Tamo malo što da je ostalo od mene.

    Privikavam se.

Noću čujem zvukove prirode, a ne ljudi i prometa.

U provincijalnoj sam divljini.

Vlastito tijelo mi postaje razonoda,

kao glazbeni instrument: kad ga dotakneš ili boli ili zabavlja.

Tamo gdje si ti, sve je šumovito

(i za mene značajno).

Jednom sam bila u crkvi u brdima

blizu tamo gdje si ti,

među odbačenim štapovima i drugim ortopedskim pomagalima.

Kada si okružen prirodom, lako povjeruješ u boga.

Tamo sam predala svoj duh zarad svoga tijela.

Godinama poslije,

u urbanoj zlosretnosti,

tebi sam predavala svoje tijelo

kao pošiljku koja je odavna trebala stići

na neki daleki otok pun raznih vrsta.

Čovjek nije otok, rečeno je.

    Ponovo se privikavam

kao na kopno.

Ležim sama.

Kao na vodi.

    Što više znači biti kod kuće?

  
    ZAČARANA ŠUMA

     

    sve u vezi tebe postaje začarana šuma

    danas su prozori na državnom arhivu bili srebrni

jedva sam gledala

sunce me činilo slijepom

prelazila sam zebre i pokušavala zadržati pjesmu u sebi

    sve u vezi tebe postaje magična crvena cipela

ili hlapićeva čizma

ljudi su hodali i negdje su stigli

ja sam držala bocu tekućeg jogurta

    jozefina ide u indiju

hepatitis b tetanus

ne brine je

isil malarija

sve će biti u redu

joska ide u indiju

i pronaći će na najklišejasti način

boga ljubav

sandhiji se događaju svakodnevno

neminovno

    ja ostajem

u hodu

u prolazu

u zagrebu

    ja zastajem

i hoću

i mogu

– dišem

hodam

– pišem

  
    RAZGLEDNICA

     

    Vučem se po kauču, krevetu,

po cijeloj kući.

Prokrastinacija je poezija.

Poezija je prokrastinacija.

Govori mi moj unutarnji glas.

Kakav klišej.

    Joska hoda bosa po Indiji.

Ujutro se druži s gušterima.

Svaki dan jede rižu

i fotografira se s muškarcima

koji nose turbane.

Indija je poezija.

Poezija je Indija.

Kakav klišej.

    Držimo grožđe i polovicu limuna

na stoliću u dnevnom.

I to je poezija mrtve prirode.

    Ne mogu napisati pjesmu.

Nema šanse.

    Mamine orhideje gledaju na ulicu.

Moj kaktus se sasušio.

Ne znam zašto još uvijek držimo ventilator.

To je kao kad bor ostane predugo nakon Božića.

Ljeto je prošlo.

Vrata su otvorena.

Možda netko bane.

Ponekad banu gosti, ponekad susjedi.

Valjda tako i pjesma – bane.

I iznenadi poput naglog udara vrata zbog propuha,

poput zametnute razglednice iz daleke zemlje.

  
    GRADSKA OMARA

     

    Noći su pepeo. I nisu k’o što su nekad bile niti će biti.

Misli su mi se uležale.

Trebala bih štošta.

Shvatila sam da više nisam ta djevojka sa fotografija.

Ti zasigurno nisi onaj isti iz mojih pjesama, sjećanja.

    Noći su pepeo cigare u limenoj pepeljari.

Kroz rebrenice prolaze zrnca vanjske svjetlosti i buka ljudi s ulice.

Postajem tiša no što sam prije znala biti.

    Ljubiš li tužne djevojke kao mene?

Oslanjaju li svoju pripitu glavu na tvoje rame?

Noći su pepeo.

Smrvila sam sliku tvoga lica u mislima…

Smrvila sam svaki hod koji je prethodio besciljnom lutanju Zagrebom

u čas kada postaje sablasnim, stranim i hirovitim.

Moja mladost se leluja poput kakva akrobata na drhtavom užetu.

    Ljubiš li?

  
    NEŠTO JAČE

     

    Nešto njiše u meni

posljednja svjedočanstva,

opažanja,

zamrznute trenutke.

    Nešto je jače od mene

i odaziva se na vapaj

poput mačke.

    Pluta iznad svega,

odiše samosvjesnošću,

nešto jače od mene.

    Poljupce odsada odlažem u ladicu,

na sigurno, suho i privatno mjesto.

Sjećam se nasmijane djevojke,

ona je vladala

i prenosila

sjaj svojih očiju na druge,

kako bih ju ikad zaboravila!

Gdje li ona skriva poljupce?

Pod vjeđe,

u njedra,

za uhom

ili pak među nožnim prstima?

    Ispijam gorku čašu,

sada sam živa,

sada vladam ja;

sobom, situacijom, prostorijom.

Oči snene odaju

kako sam pomalo tužna.

    Nešto jače od mene

tišti me, zadobiva na prvu

i padam

nemilice,

padam, dragi,

pridrži čašu,

smijem se,

zaboravila sam da je plastična.

    Ruke su bitne,

al’ noge još više,

valja se uspjeti održati,

pridržati se

o vlastite poljuljane misli,

valja se osmjehnuti

krivom utisku koji stvaram

i reći:

Hej, ljudi, ja sam ipak živa!

  
    PRAPOČETAK

     

    Skupa možemo otkrivati bilje,

razvijati korijenje kroz krvotoke grada koji nas je posvojio,

prisjećati se djetinjih opsesija poput skupljanja češera

ili čudnovatih metoda odgoja naših očeva.

Sve je to ostavilo traga na nas

i sada smo osobe koje ne vole svađu i povišeni ton,

ipak smo uspjeli postati dobri i časni ljudi,

kako su oni zamišljali da hoćemo, da trebamo biti.

    S tobom se ne mijenja arhitektura Zagreba,

samo Botanički je ljepši, što zbog tvoga društva, što zbog rujna.

  
    PROVINCIJALKA

     

    na ulicama grada

ne prepoznaju me

    spotiču se o moju nervozu.

malo zaboli,

ali oni su snažni;

odmahnu rukom

ili zgrnu prašinu s ramena

tako moćno

tako suvislo

koračaju

padaju u zamke

spretno se izbave

i idu

i idu

i odlaze

tako moćno

tako suvislo

kroz dan,

preko asfalta, zebre

neprozirni

blistavi

u danu, pa i čitavoj godini,

jer što je jedno pročelje

spram stotina klimavih skela

na nekoj hladnoj novogradnji

s tisućama prozora

što će štiti one ljude,

velike ljude u malim odijelima

koji psuju za volanom,

a vikendom posjećuju toplice.

    obožavam ovaj mali grad,

gdje ljudi nisu ljuti

već samo tužni

i pomireni sa sobom,

gdje crna kronika odjekuje rijetko,

gdje je trava zelena i prava.

obožavam ovaj mali grad,

gdje žive ljudi

koji hrane one ljute,

tamo gore.

    ovdje na istoku

svake prijestupne

zasvira i prođe vlak

kao događaj

    tamo gore

tramvaji gaze ljude

i ljudi gaze ljude.

    obožavam ovaj mali grad

i njegove velike ljude.

  
    BI LI ME HTIO OTUĐITI OD ZAGREBA

     

    bi li me htio otuđiti od Zagreba?

zavesti me? otplesati sa mnom jednu stvar? poljubiti me?

nasmijati me

kao dijete?

bi li me htio otuđiti od Zagreba?

izručiti me nestalnoj razonodi?

povesti me?

oh, bi li me htio

navesti?

da se ludo zaljubim

i da ti pišem duga pisma

i da ti govorim kratke prispodobe

i da ti kažem

nešto poput

„zvijezde su oči noći“.

bi li me htio otuđiti od Zagreba?

zaposjesti? osmijehom

razvesti? od tuge.

bi li me htio

provesti? kroz najosamljenije ulice,

zatim reći mi

„Zagreb je tvoj. nemam te kome ukrasti.“

  
    RIKVERC

     

    Neutvrđene putanje oslanjaju svoje vjeđe o horizont.

Počela sam oponašati bliskost

u zrcaljenju neprobojnih razgovora.

    Dok odlazim u rikverc,

vidim crnoga i bijeloga konja u selu

kako skakuću jedan oko drugog,

sretni, pušteni, slobodni.

Bjelina snijega sve to još više čini mojim domom.

Djeca se spuštaju niz nasip

kroz smijeh, igru.

Ja odlazim…

da bih se ponovo vratila

u ulicu s najljepšim zalaskom sunca

ili tamo gdje se odigralo sve

– u visokoj travi, drhturenju, stidu.

    Tragovi me čine uplašenom i nesigurnom.

Putujem,

a moje se cipele čudnovato usijecaju u zemljano tlo.

Trebam li zažmiriti?

Kažu, drugi put manje boli.

Drugi put znaš s čime se suočavaš.

Drugi put nije prvi put,

u tome je caka.

A treći?

Peti, šesti?

Samo znam da su me otvorili, provirili, namjestili

i opet zalijepili.

Ničega nije bilo za odstraniti.

Možeš stati na vlastite noge, budi sretna.

Štošta se da savinuti u daljinama.

Nedogled, to mi je jedna od dražih riječi.

Budi sretna,

netko se iz tramvaja nada da će ugledati

nasmijano lice nasred ceste.

  
    Paula Ćaćić

